钦定古今图书集成/明伦汇编/官常典/第489卷 > 阴世师
## 钦定古今图书集成/明伦汇编/官常典/第489卷 > 阴世师

按《隋书阴寿传》：“寿子世师，少而有节概，性忠厚，多武
艺。弱冠以功臣子拜仪同，累晋骠骑将军。炀帝嗣位，
领东都瓦工监。后三岁，拜张掖太守。先是，吐谷浑及
党项羌屡为侵掠，世师至郡，有来寇者，亲自捕击，辄
擒斩之，深为戎狄所惮。入为武贲郎将。辽东之役，出
襄平道。明年，帝复击高丽，以本官为涿郡留守。于时”
盗贼蜂起，世师逐捕之，往往克捷。及帝还，大加赏劳，
拜楼烦太守。时帝在汾阳宫，世师闻始毕可汗将为
寇，劝帝幸太原，帝不从，遂有雁门之难。寻迁左翊卫
将军，与代王留守京师。及义军至，世师自以世荷隋
恩，又藩邸之旧，遂勒兵拒守。月馀城陷，与京兆郡丞
骨仪等见诛，时年五十三。